text: 
  " Afghanerne er en fantastisk folk. Smukke, stærke og ikke til at 
  knække. At de lemlæstede børn og voksne efter få dage formår at 
  smile og pjatte. At få livsviljen og optimismen tilbage. Det er 
  utroligt. Derfor elsker jeg at arbejde her  -  at gøre en indsats. "
  
  Der er langt fra den støvede Kabul-forstad Karte Seh med de lave 
  lerhuse og de høje bjerge til hjemmet ved Holbæk, hvor kæresten 
  Holger venter.
  
  " Kors, hvor jeg savner ham. "
  
  Et par timer senere, kort før klokken seks morgen, står hendes danske
   kollega Anne-Mette Larsen op. Kikker ud ad vinduet mod de snedækkede
   Hindu Kush bjerge.
  
  " Øv. Solen skinner. "
  
  Når solen skinner leger børnene i markerne og grøftekanterne. Kravler 
  rundt på bjergsiderne. Når foråret bryder frem går kvinderne i 
  markerne.
  
  Alle andre steder på jordkloden en dejlig dag.
  
  I Afghanistan en dag hvor børn og kvinder går spidsrod mellem mindst 
  20 millioner landminer, der er spredt over hele landet.
  
  
  
  